Terry Dyddgen-Jones

Cyfarwyddwr a cynhyrchydd teledu o Gymro oedd Terry Dyddgen-Jones (3 Gorffennaf 1950 – 27 Mehefin 2018).

Yn wreiddiol o Sir gaerfyrddin, roedd Terry'n fwyaf adnabyddus fel un o gyfarwyddwyr drama teledu rhwydwaith, ac am gynhyrchu ffilmiau ar gyfer BBC ac ITV. Bu’n gyfrifol am gyfarwyddo dros 200 o benodau o'r opera sebon Coronation Street, ac roedd hefyd yn adnabyddus yng Nghymru am gyfarwyddo cyfresi Parch a Byw Celwydd, ynghyd â’i waith fel uwch-gynhyrchydd Pobol y Cwm. Bu farw Terry Dyddgen Jones ddiwedd Mehefin yn Ysbyty Felindre, Caerdydd wedi salwch byr. Ei fab yw'r canwr a cyfansoddwr Sion Russell Jones.

Bywyd cynnar
Fe'i ganwyd ym mhentref Crwbin, Sir Gaerfyrddin. Aeth i Ysgol Ramadeg Cwm Gwendraeth. Ei enw bedydd oedd Terry Jones ond pan ymunodd ag Equity yn 1974 roedd rhaid iddo ddewis enw newydd er mwyn osgoi dryswch gyda'r digrifwr Terry Jones o Monty Python. Dewisodd yr enw Dyddgen am fod ei hen-ddad-cu wedi ei ddefnyddio fel enw barddol. Mae yna hefyd Gapel Dyddgen ger Crwbin.

Cychwynnodd ei yrfa fel athro drama yn Ysgol Glan Clwyd a bu'n gweithio gyda Clwyd Theatr Cymru yn y cyfnod hwn.

Gyrfa teledu

Yn y 1970au roedd yn gyflwynydd a chynhyrchydd rhaglenni Cymraeg gyda HTV Cymru. Bu hefyd yn actor, cynhyrchydd a chyfarwyddwr ar Pobol y Cwm. Bu'n cyfarwyddo penodau o'r gyfres ddrama Pam Fi Duw? yn y 1990au. Gweithiodd fel cyfarwyddwr ar rai o operâu sebon mwyaf y BBC ac ITV, yn bennaf ar dros 200 benodau ar Coronation Street rhwng 1997 a 2014. Gweithiodd am gyfnodau ar Hollyoaks, Eastenders ac Emmerdale hefyd.

Yn fwy diweddar, bu'n cyfarwyddo ar y cyfresi drama Cymraeg Byw Celwydd a Parch.

Bywyd personol
Roedd yn briod a Judith ac yn dad i Leah, Jack, Sion, Eilir a Becky. Bu farw yn 67 mlwydd oed yn diyn salwch byr. Cynhaliwyd ei angladd ar 16 Gorffennaf am 2pm yng Nghadeirlan Llandaf ac yna yng Ngapel y Wenallt yn Ymlosgfa Draenen Pen-y-graig .

Anrhydeddau
Enillodd sawl wobr BAFTA am ei waith ar operâu sebon a dramâu.

Anrhydeddwyd ef, wedi'i farwolaeth, gyda gwisg werdd yn Eisteddfod Genedlaethol Cymru Caerdydd 2018.

Cyfeiriadau

Dolenni allanol



Categori:Genedigaethau 1950
Categori:Marwolaethau 2018
Categori:Cyfarwyddwyr teledu o Gymru
Categori:Cyflwynwyr teledu o Gymru